## Odluka Agencije za elektroničke medije, klasa: 612-12/10-02/0010 od 7. rujna 2010.

### NN 110/2010 (22.9.2010.), Odluka Agencije za elektroničke medije, klasa: 612-12/10-02/0010 od 7. rujna 2010.

AGENCIJA ZA ELEKTRONIČKE MEDIJE

2917

Na temelju članka 70. stavka 1. Zakona o elektroničkim medijima (»Narodne novine«, broj 153/09) i članka 22. stavka 1. točke 1. Pravilnika o sadržaju i postupku javnog natječaju za davanje koncesije za obavljanje djelatnosti pružanja medijskih usluga televizije i radija (»Narodne novine«, broj 46/10), Vijeće je na 34-09 sjednici održanoj 7. rujna 2010., a na temelju provedenog Javnog natječaja za davanje koncesija za obavljanje djelatnosti pružanja medijskih usluga televizije i/ili radija broj 02/10 (»Narodne novine«, broj 84/10) i provedenoga postupka utvrđivanja postojanja uvjeta za davanje koncesije donijelo

ODLUKU

I. Poništava se dio Javnog natječaja za davanje koncesija za obavljanje djelatnosti pružanja medijskih usluga televizije i/ili radija – tablica 1. djelatnost televizije – točka 1. Vukovarsko-srijemska županija (Z-VU).

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Vijeće za elektroničke medije na svojoj 28-10 sjednici održanoj 1. srpnja 2010. godine donijelo je Odluku o raspisivanju Javnog natječaja broj 02/10 za davanje koncesija za obavljanje djelatnosti pružanja medijsih usluga televizije i/ili radija. Javni natječaj objavljen je u »Narodnim novinama« broj 84/10 od 7. srpnja 2010. godine i u propisanom roku na javni natječaj za davanje koncesija u tablici 1. djelatnost televizije pod točkom 1. Vukovarsko-srijemska županija (Z-VU) ponudu je dostavio ponuditelj VTV d.o.o.

Vijeće je razmatranjem, usporedbom i ocjenom zaprimljenih ponuda utvrdilo da jedini ponuditelj za davanje koncesije za obavljanje djelatnosti televizije na području Vukovarsko-srijemske županije – VTV d.o.o. nije podnijela prijavu koja ispunjava sve uvjete propisane Javnim natječajem.

Utvrđeno je da ponudi ne udovoljava kriteriju iz članka 73. stavka 4. podstavka 5. Zakona o elektroničkim medijima i točki II. podstavku 6. Javnog natječaja broj 02/10 za davanje koncesija za obavljanje djelatnosti pružanja medijskih usluga televizije i/ili radija. Navedenim člankom Zakona odnosno točkom Javnog natječaja propisano je da je kriterij za davanje koncesije za obavljanje djelatnosti pružanja medijskih usluga i poštivanje odredbi Zakona o elektroničkim medijima i propisa kojima se uređuju porezne i druge obveze pravnih subjekata prema državnom proračunu i proračunu jedinica lokalne i područne (regionalne) samouprave te pravnim osobama u njihovom vlasništvu.

Ponuditelj VTV d.o.o. u ponudi na javni natječaj nije dostavio tražen potvrdu nadležne Porezne uprave Ministarstva financija već je dostavio izjavu da u ovom trenutku nije u mogućnosti istu priložiti bez navođenja opravdanih razloga.

Slijedom navedenoga odlučeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, jer je ona konačna, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka odluke. Tužba se predaje ili šalje neposredno sudu Republike Hrvatske u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/10-02/0010
Urbroj: 567-02/10-02
Zagreb, 7. rujna 2010.

Predsjednik Vijeća
Zdenko Ljevak, dipl. ing., v. r.

Odluka, NN 110/2010-2917